Document ID: 32014D0358

VYKONÁVACIE ROZHODNUTIE KOMISIE
z 13. júna 2014
o súlade európskej normy EN 16281:2013 týkajúcej sa blokovacích/zaisťovacích zariadení zabezpečených proti použitiu deťmi, namontovaných spotrebiteľom na okná a balkónové dvere, s požiadavkou všeobecnej bezpečnosti podľa smernice Európskeho parlamentu a Rady 2001/95/ES a o uverejnení odkazov na túto normu v Úradnom vestníku Európskej únie
(Text s významom pre EHP)
(2014/358/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov (1), a najmä na jej článok 4 odsek 2 prvý pododsek,
keďže:
(1)
V článku 3 ods. 1 smernice 2001/95/ES sa od výrobcov požaduje uvádzať na trh len bezpečné výrobky.
(2)
Podľa článku 3 ods. 2 druhého pododseku smernice 2001/95/ES sa výrobok považuje za bezpečný, pokiaľ ide o riziká a kategórie rizík, na ktoré sa vzťahujú príslušné vnútroštátne normy, ak je v súlade s nezáväznými vnútroštátnymi normami transponujúcimi európske normy, na ktoré Komisia v súlade s článkom 4 ods. 2 uvedenej smernice uverejnila odkazy v Úradnom vestníku Európskej únie.
(3)
Podľa článku 4 ods. 1 smernice 2001/95/ES európske normalizačné organizácie stanovujú európske normy na základe mandátov udelených Komisiou.
(4)
Podľa článku 4 ods. 2 smernice 2001/95/ES Komisia uverejňuje odkazy na takéto normy.
(5)
Komisia 7. januára 2010 prijala rozhodnutie 2010/11/EÚ o požiadavkách na bezpečnosť, ktoré musia spĺňať európske normy týkajúce sa blokovacích/ zaisťovacích zariadení zabezpečených proti použitiu deťmi, namontovaných spotrebiteľom na okná a balkónové dvere, podľa smernice 2001/95/ES (2).
(6)
Komisia 10. mája 2010 vydala európskym normalizačným organizáciám mandát M/465 na vypracovanie európskej normy týkajúcej sa blokovacích/zaisťovacích zariadení zabezpečených proti použitiu deťmi, namontovaných spotrebiteľom na okná a balkónové dvere, na riešenie rizika udusenia malými súčiastkami, rizika akéhokoľvek zranenia na ostrých hranách a vyčnievajúcich častiach a rizika zakliesnenia prstov. V mandáte sa navyše vyžadovalo, aby sa určili vhodné testy na zabezpečenie blokovacích/zaisťovacích zariadení proti použitiu deťmi, zabezpečenie celistvosti konštrukcie počas očakávanej životnosti, ako aj zabezpečenie ich odolnosti proti starnutiu a vystaveniu poveternostným podmienkam.
(7)
Európsky výbor pre normalizáciu v reakcii na mandát Komisie prijal európsku normu EN 16281:2013 týkajúcu sa blokovacích/zaisťovacích zariadení zabezpečených proti použitiu deťmi, namontovaných spotrebiteľom na okná a balkónové dvere.
(8)
Európska norma EN 16281:2013 spĺňa mandát M/465 a je v súlade s požiadavkou všeobecnej bezpečnosti podľa smernice 2001/95/ES. Odkazy na ňu by sa preto mali uverejniť v Úradnom vestníku Európskej únie.
(9)
Opatrenia stanovené v tomto rozhodnutí sú v súlade so stanoviskom výboru zriadeného podľa smernice 2001/95/ES,
PRIJALA TOTO ROZHODNUTIE:
Článok 1
Európska norma EN 16281:2013 „Výrobky na ochranu detí. Blokovacie/zaisťovacie zariadenia zabezpečené proti použitiu deťmi, namontované spotrebiteľom na okná a balkónové dvere. Bezpečnostné požiadavky a skúšobné metódy“ spĺňa požiadavku všeobecnej bezpečnosti podľa smernice 2001/95/ES, pokiaľ ide o riziká, na ktoré sa vzťahuje.
Článok 2
Odkaz na normu EN 16281:2013 sa uverejní v časti C Úradného vestníka Európskej únie.
Článok 3
Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
V Bruseli 13. júna 2014

Labels: 7
3
0